Jacob Jensen (V), 2008-12-12:
Jeg vil gerne starte med at sige tak til Dansk Folkeparti og deres ordfører på området for at sætte debatten i dag og også være meget vedholdende i den her debat.
Det er jo en utrolig vigtig debat og en utrolig vigtig dagsorden, at man konstant har fokus på netop at lave lovgivningen så hensigtsmæssig og så enkel, som det nu engang kan lade sig gøre i forhold til erhvervslivet.
I regeringsgrundlaget står der, at vi skal lette de administrative byrder med op til 25 pct. inden år 2010, og det skal så ses i forhold til niveauet for 2001.
Det er godt, at regeringen har det med i sit grundlag og har fokus på det.
Man kan jo sige, at der har været en del af tage fat på i forhold til tidligere regeringers loviver, så potentialet til at få lettet de administrative byrder er i hvert fald til stede.
Jeg anerkender, at der selvfølgelig er et stykke vej endnu, inden vi er nået i mål med den målsætning, men jeg er sikker på, at med et godt samarbejde - ikke mindst med Dansk Folkeparti - er det en ambition, som vi nok skal komme i mål med.
Det er vigtigt at kunne gøre det i forhold til virksomhedernes konkurrenceevne over for udlandet.
Det er vigtigt i forhold til at få flere til at have lyst til at starte og drive egen virksomhed, og det gælder sådan set både de faktiske administrative byrder og den psykologiske effekt eller forestilling, der er eller kan være, om, at det skulle være særlig besværligt at starte og drive en virksomhed i Danmark.
Begge dele skal efter vores opfattelse adresseres i den løbende lovgivning.
Derfor vil jeg også gerne sige, at når vi nu står midt i en situation med finanskrise og andre store udfordringer for virksomhederne i den kommende tid, skal vi jo i endnu højere grad end ellers ikke forivre os på at lave flere kontrolforanstaltninger og indrapporteringer, som følge af enkeltsager.
Det er klart, at der kan være behov for at lave forskellige kontrolforanstaltninger, men vi skal bare passe på med i vores iver efter at vise politisk handlekraft at komme med den politiske automatreaktion og sige: Der er vist et eksempel på, hvordan det kan gå galt, og derfor skal vi lave en generaliserende lovgivning - som så vil gå ud over de 99 ud af 100 andre virksomheder, som i det daglige følger den almindelige lovgivning.
Det skal vi passe på med.
Faktisk er vi blandt de bedste, altså til at have få administrative byrder.
Derfor skal vi selvfølgelig ikke bare hvile på laurbærrene, men jeg har så forstået og det hører vi også her fra ministeren - at regeringen kort inde i det nye år vil komme med et udspil til en mere samlet afbureaukratiseringshandlingsplan.
Det ser jeg bestemt frem til, så vi kan komme i mål med det, som regeringsgrundlaget også foreskriver.
Vi har faktisk tidligere i Venstre foreslået, at vi skulle indføre en årlig målsætning for, hvordan vi kan lette de administrative byrder, efter vi er nået i mål, for ligesom at sikre en form for disciplin i vores lovgivning.
Og det forslag fra Dansk Folkeparti, som vi her behandler, er sådan set et godt udgangspunkt for den diskussion, da det netop er en løbende målsætning om et byrdestop, der lægges op til.
Jeg mener dog, at forslaget, som det ligger her, kan være for ufleksibelt, da vi bl.a. nu, som ministeren også var inde på i sit indlæg, har set nogle behov for at komme med nogle hasteindgreb eksempelvis i forhold til stabilitetspakken.
Så hvis man samtidig, som forslaget siger, skulle kunne finde andre regler, som kunne ændres for at have en neutral belastning, vil det ikke nødvendigvis være en fordel for erhvervslivet.
Men jeg indgår gerne i en dialog med Dansk Folkeparti og andre partier i øvrigt om et løbende mål for lettelse af de administrative byrder ud over de første 25 pct., et mål, som vi skal bruge som redskab i den praktiske lovgivningsproces og dermed også som et forbedrende element i erhvervslivets fortsatte udfoldelsesmuligheder.